|  |
| --- |
| Φιλοσοφικός Λόγος |
| 3η ενότητα (9η-10η ώρα) |
|  |
| Σελίδες 77-79 |
|  |

Φιλοσοφικός Λόγος

**3η ενότητα (9η-10η ώρα)**

# ερωτήσεις

• • •

1) Φύση και άνθρωπος, άνθρωπος και τεχνολογία: Αναπτύξτε σε μια παράγραφο τα δυο ζεύγη συνδυάζοντας όμως τελικά τους τρεις όρους.

2) τὴν ἔντεχνον σοφίαν σὺν πυρί: «Οι τεχνικές γνώσεις εννοούνται εδώ χορηγημένες στον άνθρωπο ως ολοκληρωμένο σύνολο a priori και όχι ως θησαύρισμα σταδιακής πείρας μέσα στους αιώνες». Συμφωνείτε με την «ανάγνωση» αυτή του μύθου ή όχι και γιατί;

3) Στο μύθο (ενότ.2) δεν αναφέρεται πού βρίσκονταν τα «δώρα» του Επιμηθέα (οι διάφορες δυνάμεις) πριν τα μοιράσει στα ζώα. Αντίθετα προσδιορίζεται (ενότ. 3η) ότι το πῦρ, η ἔντεχνος σοφία και η πολιτική (τέχνη) βρίσκονταν στην κατοικία των θεών. Αυτή η διαφορά τι μπορεί να αποδεικνύει;

**Θεμα ενοτητας:** Η διαπίστωση της κατάστασης του ανθρώπου και η αντιμετώπισή της με την κλοπή του Προμηθέα.

**Δομη ενοτητας:**

1. Η διαπίστωση του λάθους του Επιμηθέα.

2. Η αντιμετώπιση του λάθους από τον Προμηθέα με την κλοπή της *ἐντέχνου σοφίας* και της *ἐμπύρου τέχνης*.

3. Η προσφορά στο ανθρώπινο γένος γεννά την *εὐπορίαν*.

4. Ο Προμηθέας δικάζεται για κλοπή.

Διαγραμμα ενοτητας**:**

1. Ο Επιμηθέας ξέχασε τον άνθρωπο.

2. Ο Προμηθέας διαπιστώνει

α) ζῷα ἐμμελῶς ἔχοντα

β) ξεχασμένο τον άνθρωπο

3. Χρονική πίεση από την *εἱμαρμένη ἡμέρα* εξόδου του ανθρώπινου γένους από τη γη στο φως. Γι’αυτό

4. *ἀπορίᾳ σχόμενος* ο Προμηθέας κλέβει:

α) *ἔντεχνον σοφίαν* από Αθηνά

β) (*ἔμπυρον σοφίαν*) από Ήφαιστο

5. Επιδιωκόμενος σκοπός:

α) η προσφορά στον άνθρωπο των τεχνικών γνώσεων (*ἔντεχνος σοφία*)

β) η φωτιά ως απαραίτητο εργαλείο για την τεχνολογία

ΟΜΩΣ

6. Ο άνθρωπος στερείται την *πολιτικὴν σοφίαν* (*ἦν γὰρ παρὰ Διί*). Γι’ αυτό

7. Εισέρχεται κρυφά στην κατοικία Αθηνάς και Ηφαίστου και κλέβει τα δύο "δώρα" για το ανθρώπινο γένος.

8. Τα αποτελέσματα της δωρεάς:

α) ο άνθρωπος σε *εὐπορίαν*

β) ο Προμηθέας σε δίκη κλοπής

**Ερμηνευτικα**

Η παρούσα ενότητα συμπληρώνει και ολοκληρώνει τη δεύτερη, αφού σ’ εκείνη ο Επιμηθέας εφοδίασε με πλεονεκτήματα όλα τα ζώα του πλανήτη και σ’ αυτήν ο Προμηθέας θεραπεύει την αβλεψία του αδελφού του, ο οποίος άφησε το γένος των ανθρώπων χωρίς μέσα επιβίωσης. Ασφαλώς ούτε η σειρά κάθε εργασίας ούτε το πρόσωπο που την αναλαμβάνει ούτε βεβαίως το αποτέλεσμά της είναι τυχαία. Προηγούνται ο Επιμηθέας, τα ζώα και το ασυγχώρητο λάθος προκειμένου να ακολουθήσουν ο Προμηθέας, το ανθρώπινο γένος και η θεραπεία του λάθους. Υπό αυτήν τη γωνία οι δυο αυτές ενότητες, η δεύτερη και η τρίτη, είναι δομικά και νοηματικά άρρηκτα δεμένες και εξυπηρετούν άριστα την επιχειρηματολογία του Πρωταγόρα, η οποία αναπτύσσεται, όπως θυμόμαστε, με τη βοήθεια του μύθου.

**⮱ ἡ ἔντεχνος σοφία**

Ας προσέξουμε τον φαινομενικά αντιφατικό χαρακτηρισμό με τον οποίο ο Πρωταγόρας αναφέρεται στον Επιμηθέα. Στην αρχή της παρούσας ενότητας τον χαρακτηρίζει *οὐ πάνυ τι σοφὸν* και αιτιολογεί με την ασύγγνωστη αβλεψία του τον υποτιμητικό αυτόν προσδιορισμό. Ακολούθως, όμως, διακρίνει ο Πρωταγόρας διά του Προμηθέα *τὰ μὲν ἄλλα ζῷα ἐμμελῶς πάντων ἔχοντα*. Δεν πρόκειται για αντίφαση, αλλά για σαφή καθορισμό των δυνατοτήτων του Επιμηθέα, των πεπερασμένων του δυνατοτήτων, προκειμένου να αναδειχθεί ο ρόλος του Προμηθέα. Για τη ρύθμιση του ζωικού βασιλείου κρίνεται ικανότατος, αλλά ακατάλληλος για το ανώτερο ιεραρχικά ανθρώπινο γένος. Επομένως, διακρίνουμε μια διπλή ιεράρχηση στην αρχή της παρούσας ενότητας. Αφ’ ενός ο άνθρωπος υπερτερεί των ζώων και αφ’ ετέρου ο προμηθέας αξιολογείται σε ανώτερη θέση έναντι του αδελφού του.

**⮱ η θεραπεία του λάθους**

Αυτή η ανωτερότητά του, την οποία ο Αισχύλος ανέδειξε αγιοποιώντας ουσιαστικά τον Προμηθέα στη φερώνυμη τριλογία του και αναδεικνύοντάς τον σε σωτήρα του είδους μας, θα τεκμηριωθεί με τη συνέχεια της τρίτης ενότητας. Ο Προμηθέας διακρίνει το λάθος του αδελφού του και προχωρεί στη θεραπεία του με επιτυχία. Το επίτευγμά του μεγεθύνεται αφ’ ενός από το τετελεσμένο σφάλμα του Επιμηθέα και αφ’ ετέρου από τη χρονική πίεση που υπήρχε, αφού πλησίαζε η ώρα κατά την οποία οι άνθρωποι θα έβγαιναν από τη γη στο φως (η *εἱμαρμένη ἡμέρα*). Ο τρόπος με τον οποίο αποπειράται και τελικώς κατορθώνει να σώσει τον άνθρωπο ο Προμηθέας είναι κατ’ ουσίαν το κρίσιμο βήμα του ανθρώπου από τη ζωώδη στην κοινωνική και πνευματική ζωή. Ενώ τα ζωντανά εξοπλίστηκαν με «φυσικά» προσόντα, όπως η ταχύτητα, η δύναμη ή τα πτερά, ο άνθρωπος όλα αυτά θα τα υπερκεράσει πολύ σύντομα με τα διανοητικά εφόδια που παραλαμβάνει από τον Τιτάνα-σωτήρα του. Εκείνος θα προσφέρει στο είδος μας δυο «τέχνες»: την *ἔντεχνον σοφίαν* και την *ἔμπυρον τέχνην*.

**⮱** **από την προϊστορία στην ιστορία**

Αν εξετάσουμε τα δυο αυτά δώρα προς τον άνθρωπο, θα συνειδητοποιήσουμε πως συνιστούν και τα πιο θεμελιακά «εργαλεία» για τη μετάβασή του από την προϊστορία στην ιστορία. Με τη στήριξή του σε αυτά και στα αποτελέσματά τους το γένος των ανθρώπων θα αποπειραθεί σύντομα και το επόμενο εκπολιτιστικό βήμα: από το μύθο στο λόγο. Πώς αλλιώς θα μπορούσε να στηρίξει την επιβίωση και την προκοπή του ο άνθρωπος, αν όχι με τη συνεχή χρήση του νου του, τη νόηση και την επινόηση. Επιβεβαίωσε με την αλματώδη εξέλιξή του την αλήθεια πως ο πολιτισμός γεννιέται από τις δυσχέρειες, το αυθεντικό τρέφεται από τα εμπόδια που ορθώνονται μπροστά του.

**⮱ η φιλ-άνθρωπη κλοπή**

Τα στοιχεία της ενότητας που σχετίζονται με την κλοπή είναι σημαντικά και λογικώς συνδεδεμένα:

α) το αίτιο αναγκαιότητας της κλοπής

β) τα «κλοπιμαία» αγαθά

γ) η πράξη της κλοπής και

δ) η επιβεβλημένη δίκη για την κλοπή

α) **το αίτιο αναγκαιότητας της κλοπής**

Για να καταστήσει απολύτως αναγκαία την κλοπή στην οποία θα προχωρήσει, ο Προμηθέας χρησιμοποιεί δυο επιχειρήματα: Το πρώτο είναι η αντίθεση του παραμελημένου ανθρώπινου είδους με τα ζώα, τα οποία ο Τιτάνας βρήκε *ἐμμελῶς πάντων ἔχοντα*. Προς αυτόν τον επαρκή εφοδιασμό των ζώων αντιθέτει την παντελή στέρηση του είδους μας, την οποία διογκώνει με το πολυσύνδετο σχήμα *γυμνόν τε καὶ ἀνυπόδητον καὶ ἄστρωτον καὶ ἄοπλον*. Όλα τα προσόντα που είχαν με σοφία διανεμηθεί στα ζώα προσκολλώνται στον άνθρωπο ως ελλείψεις, προκειμένου ακριβώς να νομιμοποιηθεί από τη ζοφερή αυτήν κατάσταση η παράνομη πράξη στην οποία θα προβεί ο Προμηθέας.

β) **τα «κλοπιμαία» αγαθά**

β1) η *ἔντεχνος σοφία*

Τα αγαθά που θα προσφέρει ως εφόδια στο ανθρώπινο γένος ο Τιτάνας μόνο χωρίς σημασία δεν είναι. Κατ’ αρχάς πρέπει να υπογραμμίσουμε τη «θεϊκή» τους καταγωγή. Πρόκειται για αγαθά που μέχρι τότε κατείχαν οι θεοί. Έπειτα συνιστούν πλεονεκτήματα, εάν και εφ’ όσον ο άνθρωπος διαθέτει *λόγον*, με τον οποί θα τα χρησιμοποιήσει προς κάλυψη κάθε ανάγκης του. **Το πρώτο** δεν είναι άλλο από την *ἔντεχνον σοφίαν*. Με αυτήν δεν πρέπει να οδηγηθούμε σε σύγχυση και να εννοήσουμε οτιδήποτε ανώτερο, όπως η φιλοσοφία και οι επιστήμες της νεότερης εποχής. Εξάλλου θα συνιστούσε κραυγαλέο αναχρονισμό και πρωθύστερο σχήμα, εφ’ όσον η πολιτιστική κατάκτηση του ανθρώπου ξεκινά από τα υλικά προβλήματα και μόνο μετά τη στοιχειώδη τουλάχιστον κάλυψή τους προχωρεί σε ανώτερες, πνευματικές και ηθικές αναζητήσεις. Η *ἔντεχνος σοφία*, επομένως, δεν είναι τίποτε άλλο από τις πρακτικές δεξιότητες που χρειάζονται για την κάλυψη των καθημερινών υλικών αναγκών: γνώσεις οικοδομικής, ξυλουργικής, μεταλλουργίας κτό. Ωστόσο, δεν πρέπει να υποτιμηθεί καθόλου αυτό το «δώρο» του Προμηθέα. Είναι για την εποχή εκείνη ένα κολοσσιαίο βήμα, ένα ποιοτικό άλμα τόσο ουσιώδες, ώστε να καταλαμβάνει κεντρική θέση στην ιστορία του ανθρώπου. Πρόκειται κατ’ ουσίαν για την αφετηρία του πολιτισμού κι αν όχι στο σύνολό του, τουλάχιστον του τεχνικού πολιτισμού.

β2) το *πῦρ* ή η *ἔμπυρος τέχνη*

Το δεύτερο προμηθεϊκό «δώρο» προς τον άνθρωπο δεν είναι λιγότερο σημαντικό από το πρώτο, από τις τεχνικές γνώσεις. Πρόκειται βεβαίως για τη φωτιά, ένα μέσο που είναι τόσο κεντρικός ο ρόλος του σήμερα, ώστε τείνουμε να θυμόμαστε μόνο την καταστρεπτική της μορφή. Η φωτιά είναι αναγκαία προϋπόθεση για τις περισσότερες τέχνες και σήμερα και για τις περισσότερες επιστήμες. Η φωτιά είναι για τον πρωτόγονο –και όχι μόνο- άνθρωπο μέσο προστασίας από την άγρια πανίδα. Είναι εργαλείο τιθάσευσης αντίξοων καιρικών συνθηκών καθώς και μέσο κατάκτησης δύσβατων και απομακρυσμένων περιοχών του πλανήτη. Διευκολύνει επίσης την άνετη διαβίωση καθώς και την προετοιμασία των διάφορων τροφών, ώστε να γίνονται εύγευστες και κυρίως βρώσιμες για τον άνθρωπο. Συνιστά, τέλος, πολύτιμο εργαλείο για κάθε τεχνίτη, όπως π.χ. ο μεταλλουργός και ο κεραμοποιός. Τη σημασία της ακριβώς αυτήν νιώθει την ανάγκη να τεκμηριώσει και ο ίδιος ο Πρωταγόρας, αφού υπογραμμίζει με σαφή τρόπο ότι οι τέχνες ούτε θα μπορούσαν να κατακτηθούν ούτε θα ήταν δυνατό να αποβούν ωφέλιμες για τον άνθρωπο χωρίς την *ἔμπυρον τέχνην*.

**τα δυο είδη σοφίας**

Πριν προχωρήσει στην αφήγηση του γεγονότος της κλοπής, ο Πρωταγόρας προβαίνει σε μιαν απλή νύξη των δύο ειδών της σοφίας. Η πρώτη είναι η *σοφία* *περὶ τὸν βίον*, για την κατάκτηση της οποίας από τον άνθρωπο πασχίζει στην παρούσα ενότητα ο Προμηθέας. Η δεύτερη, η οποία αναφέρεται με το λιτότερο δυνατό τρόπο, συνιστά ποιοτικά ανώτερη μορφή σοφίας και είναι η *πολιτική* *σοφία*. Οι δυο πληροφορίες που κατατίθενται στην ενότητα αυτήν είναι ότι:

1. οι άνθρωποι δεν την κατέχουν και
2. την κατέχει και τη φυλάει ο Δίας.

Το τελευταίο στοιχείο αφ’ εαυτού του προσδίδει στην *πολιτική σοφία* μια μεγαλύτερη αξία σε σύγκριση με τις άλλες σοφίες, εφ’ όσον αυτή είναι η μόνη που διαφυλάσσει ο *πατὴρ θεῶν τε καὶ ἀνθρώπων*. Παρά τη σημασία της, όμως, αυτήν ο Πρωταγόρας περιορίζεται σε μια λιτότατη νύξη και τούτο συμβαίνει ακριβώς, για να προϊδεάσει για τη συνέχεια (την επόμενη διδακτική ενότητα), η οποία θα αναλωθεί στην *πολιτική σοφία*.

Αντώνης Μιχαηλίδης

**Φιλόλογος**